**Pogosta vprašanja JANUAR 2015**

1. **Zanima me ali lahko v specializirani prodajalni z brezalkoholnimi in alkoholnimi pijačami prodajam tudi vino,ki mi ga dobavi bližnji kmet v plastenkah oz inox sodčkih ?**

Zakon o vinu ( Ur.l. RS št. 105/06,72/11,90/12 in 111/13) oz. zadnja sprememba, ki je pričela veljati s 1.1.2014 določa, da je prodaja odprtega vina oziroma vina, ki je na prodaj v neoriginalni embalaži, mogoča samo v lastnem obratu pridelovalca vina, torej v vinski kleti. Novela zakona uvaja sicer dve izjemi:

1. Prva izjema : Če pridelovalec prodaja vino v neoriginalni embalaži na turistični kmetiji ali v vinotoču – pri tem pa mora izpolnjevati pogoj, da je turistična kmetija ali vinotoč na istem naslovu kot pridelovalni obrat. Če je izpolnjena ta zahteva, mora pridelovalec vino sicer registrirati na upravni enoti, ne potrebuje pa kakšne dodatne dokumentacije za prodajo – seveda tako prodano vino ni namenjeno nadaljnji prodaji, ampak le izključno končni porabi. Ali drugače: pri vinarju v vinski kleti je še vedno mogoče kupiti poljubno količino vina za lastne potrebe in ga natočiti v različne plastenke ali druge posode. Vendar pa tako kupljeno vino ne sme priti v prodajo niti v trgovinah niti v gostinskih lokalih.
2. Druga izjema : Omejitve prodaje vina v neoriginalni embalaži je na turističnih kmetijah in v vinotočih, če ti niso na istem naslovu, kot je lasten obrat pridelovalca vina. V tem primeru mora turistična kmetija ali vinotoč registrirati vinsko klet, katere vino prodaja, na upravni enoti. Prodaja lahko samo vino tistega vinarja oziroma iz tiste kleti, ki jo je registriral. Pri tem velja omejitev, da mora biti takšna turistična kmetija ali vinotoč v istem vinorodnem okolišu, kot je klet, iz katere izvira vino.

Vsa vina, ki so v prodaji zunaj vinarjevega obrata in turističnih kmetij ter vinotočev v istem vinorodnem okolišu morajo biti v prodaji izključno v ustrezni originalni embalaži. Za ustrezno embalažo se šteje vsaka posoda, primerna za hrambo živil, za vina s poreklom pri tem veljajo nekatere omejitve.

Za vsa vina s poreklom se lahko uporabljajo steklene posode prostornine do vključno 10 litrov.

Za kakovostna vina ZGP in za deželno vino PGO se lahko uporabljajo tudi posode iz nerjavečega jekla, tako imenovane posode inox s prostornino do vključno 60 litrov.

Za deželno vino PGO se lahko ob steklenih posodah uporabljajo tudi druge posode, primerne za hrambo živil, prostornine do vključno 10 litrov.

Pridelovalci morajo vse posode, v katerih prodajajo vino, opremiti z nalepko, ki vsebuje glavne podatke o njem: kakovost, poreklo, ime pridelovalca. Posoda mora biti originalno zaprta. Vino pa mora biti ob tem, da je originalno polnjeno in zaprto v posodi z ustrezno nalepko, opremljeno še z ustreznimi dokumenti. Če ga prodaja pridelovalec sam, morata vino spremljati odločba o oceni in spremnica, če je pridelovalec davčni zavezanec, pa tudi račun.

**2. Imam prodajalno s tehničnim blagom med katere sodijo tudi gradbeni izdelki ? Prosim za pojasnilo kako morajo biti označeni gradbeni izdelki?**

Na podlagi Uredbe (EU) št. 305/ 11 morajo biti gradbeni izdelki za katere obstajajo harmonizirane tehnične specifikacije označeni s [**CE oznako**](http://ec.europa.eu/enterprise/policies/single-market-goods/cemarking/index_sl.htm). Proizvajalec mora vidno, čitljivo in neizbrisno namestiti oznako CE   na gradbeni izdelek ali pa nanj pritrditi etiketo. Če je izdelek takšne vrste, da ni mogoče namestiti CE oznako na izdelek se to oznako namesti na embalažo ali priložene dokumente. Oznaka CE se namesti, preden je gradbeni izdelek dan na trg. Lahko mu sledi piktogram ali kateri koli drug znak, ki označuje predvsem posebno tveganje ali uporabo.

**Poleg oznake CE morajo biti navedeni še naslednji podatki :**

* zadnji dve številki prvega leta, ko je bila oznaka nameščena,
* ime in prijavljeni naslov proizvajalca ali identifikacijska oznaka, iz katere je mogoče zlahka in nedvoumno razbrati ime in naslov proizvajalca,
* enotna identifikacijska oznaka tipa proizvoda,
* referenčna številka izjave o lastnostih in
* navedene lastnosti po ravneh ali razredih,
* navedba veljavne harmonizirane tehnične specifikacije,
* po potrebi identifikacijska številka priglašenega organa in
* predvidena uporaba, kot je določena v veljavni harmonizirani tehnični specifikaciji.

Če za gradbene izdelke **ne obstajajo harmonizirane tehnične specifikacije**, so lahko dani na trg na podlagi Zakona o gradbenih proizvodih (ZGPro-1, Ur.l. RS, št. 82/13). V 6. členu zakon določa, da se na gradbeni izdelek ali nanj pritrjeno etiketo navedejo naslednje informacije :

1. ime in naslov proizvajalca,
2. oznako tipa gradbenega izdelka,
3. veljavno tehnično specifikacijo iz 1. odstavka 5. člena, ki je podlaga za določanje lastnosti,
4. predvideni namen uporabe,
5. lastnosti v povezavi z bistvenimi značilnostmi gradbenega izdelka.

Če zgoraj omenjene informacije ni mogoče navesti na izdelek, se jih navede na embalažo ali v priloženih dokumentih .

.

1. **Ali se mora za uveljavljanje garancije obvezno predložiti račun?**

Zakon o varstvu potrošnikov (Ur.l RS št. 98/04 UPB 2, 126/07, 86/09,78/11 in 38/14) za uveljavljanje garancije ne predpisuje, da bi moral potrošnik ob reklamaciji predložiti tudi račun. Zadostuje izpolnjen garancijski list, iz katerega je razviden datum nakupa, kdo je bil prodajalec, naveden mora biti pooblaščeni servis, obseg garancije in trajanje garancijske dobe. Garancijsko zahtevo lahko potrošniki uveljavljajo neposredno pri pooblaščenem servisu, pri proizvajalcu, ali pa pri prodajalcu.  
To pomeni, da se potrošnik lahko sam odloči h kateri od omenjenih pravnih oseb bo odnesel  v popravilo. Izjema velja le v primeru, ko je garancijo za izdelek dal samo prodajalec. Potem lahko uveljavljamo zahtevek le pri njemu in samo takrat bi morali tudi dokazovati, da smo izdelek kupili prav v določeni trgovini.  
  
Račun pa ni edino sredstvo, s katerim lahko izkažemo, kje in kdaj je bil izdelek kupljen, saj to lahko storimo tudi s kakšnim drugim dokazilom, npr. s potrdilom, ki ga dobimo pri plačilu s kartico (bančni slip iz POS-terminala), z bančnim izpiskom, ki ga dobimo od banke po pošti ali ga natisnemo (če poslujemo prek elektronske banke) itd.

Pripravila :Mateja Tilia

Infocenter